b'\n_START_ARTICLE_\n\xc5\xbdelezni\xc5\xa1ka proga Brezovica\xe2\x80\x93Vrhnika\n_START_SECTION_\nZgodovina\n_START_PARAGRAPH_\nZanimanje za \xc5\xbeelezni\xc5\xa1ko povezavo Vrhnike z Ljubljano se je pojavilo konec 19. stoletja, zlasti za potrebe odvoza premoga iz ve\xc4\x8d manj\xc5\xa1ih premogovnikov v vrhni\xc5\xa1ki okolici. Eden aktivnih zagovornikov je bil tudi kasnej\xc5\xa1i ljubljanski \xc5\xbeupan Ivan Hribar, ki je bil lastnik rudnika v Veliki Ligojni. Odlo\xc4\x8dilno vlogo za odlo\xc4\x8ditev o izgradnji je prispeval ljubljanski potres leta 1895, saj bi proga omogo\xc4\x8dila dovoz gradbenega materiala za obnovo Ljubljane. Istega leta je bila dolo\xc4\x8dena trasa (z odcepom z Ju\xc5\xbene \xc5\xbeeleznice v Brezovici), 26. junija 1897 je bila podeljena koncesija za gradnjo, 6. decembra istega leta pa je bila ustanovljena delni\xc5\xa1ka dru\xc5\xbeba "Lokalna \xc5\xbeeleznica Ljubljana - Vrhnika" s sede\xc5\xbeem na Dunaju._NEWLINE_Prvo lopato so sve\xc4\x8dano zasadili 23. maja 1898. Gradbeno podjetje Filipa Zupan\xc4\x8di\xc4\x8da je pod nadzorstvom Antona Kole\xc5\xa1a v slabem letu dogradilo 11,5 km dolg odsek od Brezovice do postaje Vrhnika na robu mesta. Prva poskusna vo\xc5\xbenja po tem odseku je bila opravljena 10. aprila 1899, 2. junija je bilo izdano uporabno dovoljenje, sve\xc4\x8dano odprtje proge pa je bilo 23. julija 1899._NEWLINE_Med Ljubljano in Vrhniko so vozili po trije pari me\xc5\xa1anih potni\xc5\xa1ko-tovornih vlakov na dan. Zaradi nezadostnega zanimanja poslovanje ni bilo rentabilno in podjetje se je utapljalo v vedno ve\xc4\x8djih dolgovih. Zaradi tega je dr\xc5\xbeava, ki je jam\xc4\x8dila za popla\xc4\x8dilo dolgov, po pribli\xc5\xbeno desetletju progo podr\xc5\xbeavila._NEWLINE_Leta 1934 so na \xc5\xbeeljo Vrhni\xc4\x8danov progo podalj\xc5\xa1ali in zgradili 665 m dolg odsek od glavne postaje Vrhnika do novozgrajene postaje postaje Vrhnika trg v mestnem sredi\xc5\xa1\xc4\x8du. Uradno odprtje tega odseka je bilo 28. decembra 1934._NEWLINE_Pomen proge za potni\xc5\xa1ki promet se je pove\xc4\x8dal leta 1941 v \xc4\x8dasu italijanske okupacije, ko je umikajo\xc4\x8da se vojska Kraljevine Jugoslavije razstrelila borovni\xc5\xa1ki viadukt in ve\xc4\x8d ostalih mostov v okolici Borovnice. Do njihove usposobitve so potni\xc5\xa1ki vlaki vozili do Vrhnike in od tu z avtobusi do Verda oz. Logatca._NEWLINE_Leta 1946 so zaradi nevarnega nivojskega kri\xc5\xbeanja z magistralno cesto traso med Logom in Drenovim Gri\xc4\x8dem nekoliko spremenili. Takrat so pred Logom zgradili \xc5\xa1e danes viden usek in progo speljali skozi podvoz pod cesto._NEWLINE_V 60. letih je bilo zaradi izgubljanja \xc5\xbeeleznice v primerjavi s cestnim prometom ukinjenih ve\xc4\x8d lokalnih prog, med njimi tudi vrhni\xc5\xa1ka. 16. janurja 1966 so tako na njej ukinili promet in jo takoj zatem razdrli.\n_START_SECTION_\nOstanki\n_START_PARAGRAPH_\nNa obstoj proge \xc5\xa1e danes spominjajo imena nekaterih vrhni\xc5\xa1kih ulic, npr. Ob progi, Kolodvorska ulica. Poslopje postaje Vrhnika trg \xc5\xa1e danes stoji na naslovu Jelov\xc5\xa1kova ulica 4 in skozi okno je \xc5\xa1e vedno mogo\xc4\x8de v notranjosti videti okence za prodajo vozovnic. Do nekdanje vrhni\xc5\xa1ke glavne postaje, od katere so do danes ostali le \xc5\xa1e ostanki nakladalne rampe, je urejena pot za pe\xc5\xa1ce in kolesarje. Od tu do Drenovega Gri\xc4\x8da je trasa slabo ohranjena, o njej lahko sklepamo po poteku nekaterih malo uporabljanih in slabo prevoznih kolovozov. Od Drenovega Gri\xc4\x8da dalje, kjer je nekdanji \xc5\xbeelezni\xc5\xa1ki most \xc4\x8dez Zrnico preurejen za cestni promet, je urejena kot dovozna pot za stanovanjske hi\xc5\xa1e ob njej. Pri eni izmed hi\xc5\xa1 nedale\xc4\x8d od mosta \xc4\x8dez Zrnico je \xc5\xa1e danes viden kilometrski kamen z oznako 8 km. Pri Logu je \xc5\xa1e dobro ohranjen usek, ki mu sledi ravno tako \xc5\xa1e ohranjen podvoz pod magistralno cesto. Od tu traso povozi avtocesta. Znova se poka\xc5\xbee v Lukovici kot ve\xc4\x8dinoma makadamska cesta, ki med polji v ravni \xc4\x8drti pripelje do \xc5\xbeelezni\xc5\xa1ke postaje v Brezovici.'